Прыхільнікі канфедэрацыі, хоць па сутнасці перамогу ўжо атрымалі, чарговага скандала не хацелі. Тым больш не патрэбен ён быў Панінскаму. I той пайшоў на крок, які, быў упэўнены, прынясе жаданыя вынікі. Праз асабліва давераных людзей ён прапанаваў Рэйтану 2 тысячы злотых — як плату за тое, каб той выйшаў з залы. На гэта Рэйтан з усмешкай адказаў, што сам гатовы заплаціць Панінскаму. І не 2 тысячы, а 5 тысяч пры ўмове, калі той адмовіцца ад здрадніцкай палітыкі ў адносінах да ўласнай дзяржавы. Але што для Панінскага 5 тысяч злотых, калі ён прадаўся за 20 тысяч!